Tokmanni sulkee Tampereen Tammelan myymälän – ”Etsimme alueelta uutta liiketilaa, mutta toistaiseksi sitä ei ole löytynyt”

Tampereella Tammelan puistokadulla sijaitseva Tokmanni sulkee ovensa helmikuussa. Asian vahvistaa Tokmannin kauppapaikka- ja konseptijohtaja Harri Koponen . Myymälän viimeinen aukiolopäivä on 16. helmikuuta 2020. Syynä myymälän lopettamiseen on se, että liiketilan vuokrasopimus päättyy helmikuun lopussa. – Etsimme samalta alueelta uutta liiketilaa, mutta toistaiseksi emme ole sitä löytäneet, Koponen kertoo. Myymälässä on noin 10 työntekijää. Koposen mukaan ketään henkilökunnasta ei ole irtisanottu, vaan kaikille on löydetty korvaavaa työtä Tokmannin muista lähialueiden myymälöistä. Tokmannilla on Tampereen keskustan alueella myymälät Keskustorilla ja Koskikeskuksessa. Vuokrasopimuksen päättymisen taustalla on se, että Tammelan puistokadun ja Vellamonkadun kulmassa sijaitseva kerrostalo ja sen yksikerroksinen liikesiipi puretaan. Tilalle rakennetaan 8-kerroksinen asuin- ja liikerakennus.